Cambodia (pjesma)
"Cambodia" je singl britanske pjevačice Kim Wilde, njezin kronološki četvrti, premijerno obavljen 2. studenog 1981. godine. Singl je bio objavljen u naletu uspjeha što ga je pjevačica te iste godine ostvarila s tri singla ("Kids in America", "Chequered Love" i "Water on Glass") i albumom Kim Wilde. Kao i raniji uratci, "Cambodia" je također bio međunarodni hit, ostvarivši prva mjesta na top listama u Švedskoj i Švicarskoj te ušavši u top 10 u nekoliko drugih zemalja. 

Pjesma je inicijalno objavljena kao 7" singlica, dok je u Njemačkoj objavljena kao posebna 12" singlica, mada se nije radilo o proširenom izdanju ili remiksu. B-strana obaju izdanja sadržavala je ekskluzivnu nealbumsku pjesmu "Watching for Shapes". Kasnije je uvrštena na Wildein drugi album, Select, koji je objavljen u svibnju 1982. godine, šest mjeseci nakon izlaska singla. Albumska verzija pjesme traje 7:13 minuta i sparena je s nešto bržom instrumentalnom verzijom pjesme, koja je naslovljena "Reprise". Singl verzija pjesme objavljena je kao bonus pjesma na remasteriranom izdanju albuma iz 2009. godine. 

Autori pjesme su Ricky i Marty Wilde, brat i otac Kim Wilde, a njezin tekst je inspiriran operacijom Menu, američkim bombardiranjem istočne Kambodže u sklopu Vijetnamskog rata.

Izdanja

Kritike

"Cambodia" je bila međunarodni hit za Kim Wilde te je mahom naišla na izrazito pozitivne reakcije kritičara, kako u trenutku objavljivanja tako i kasnije. Pišući za The Independent, Chris Mugan je pjesmu opisao kao jedan od Wildeinih "klasika osamdesetih", uz pjesmu "Kids in America", a doživljaj iste usporedio je s onim film noira. Stewart Mason je, pišući za portal AllMusic, primijetio kako je "Cambodia" mnogo više synthpop pjesma u odnosu na Wildeine pjesme s debitanskog albuma, koje su imale naglašen bubblegum pop prizvuk, dodavši da "drugi album Kim Wilde nije izbacio nijedan hit na razini debitantskog  'Kids in America' , iako je dramatična  'Cambodia'  stekla određeni kultni status u nekim krugovima". Pišući za isti portal, John Bush je pjesmu nazvao "favoritom publike", dodavši kako je pjesma "neobičan, jeziv pokušaj snimanja tužaljke za Jugoistočnu Aziju". U Enciklopediji popularne glazbe, Colin Larkin je zaključio kako je Kim Wilde odabrala "više avanturistički zvuk" s ovom pjesmom, dodajući kako se radi o "uzbudljivom talentu". Wayne Savage iz Ipswich Stara je napisao kako su "Cambodia" i "Chequered Love" zapravo "istinski hitovi" koji dokazuju da je Kim Wilde "češće bila uspješna, nego što nije". Pišući za Vogue, Rachel Hahn je pjesmu nazvala "potcjenjivanim klasikom".  

Matt James je za stranicu PopMatters napisao kako vjeruje da je ova pjesma bila pokušaj Kim Wilde da dokaže da se može nositi s ozbiljnim temama, kao što će to kasnije uraditi The Human League s pjesmom "The Lebanon" (1984.) i Sting s pjesmom "Russians" (1985.).

Neki kritičari su bili, ipak, manje oduševljeni. Tako je Douglas Morrey u djelu The Legacies of Jean-Luc Godard napisao kako "'Cambodia' nije... pretjerano dirljiva pjesma". U sličnom tonu, Mike DeGagne je u svojoj recenziji kompilacije The Singles Collection 1981–1993 za All Music Guide to Rock: The Definitive Guide to Rock, Pop, and Soul napisao: "Tek se neuglena  'Cambodia'  i šuplja  'Child Come Away'  trebaju izbjegavati u ovoj kompilaciji, jer objema nedostaje duha kojeg Wildeova inače pokazuje".

Ljestvice

Tjedne ljestvice

Godišnje ljestvice

Reference

Singlice 1981.